In nomine Domini, amen. Anno incarnationis ejusdem millesimo tricentesimo decimo, indictione octava, die mercurii ante festum Marie Magdalene, per presens publicum instrumentum cunctis appareat evidenter quod, in presentia mei Petri de Montebeliardi, publici auctoritate apostolica notarii, et testium subscriptorum, ad hec que secuntur personaliter constituti Nicholetus de Vivi, ex una parte, et Perreneta, filia quondam Abrici de Warges uxorque dicti Nicholeti, ex altera, dicta Perreneta de mandato expresso, auctoritate et voluntate dicti mariti sui, presentis, volentis et mandantis, confitetur et in verbo veritatis recognoscit se accepisse in feodum ligium a domino Johanne de Cabilone, domino de Arlato, res infra scriptas: videlicet unum casale et unum cultile situm apud Warges, que Petrus Choleti tenere solebat, et terram sitam en les Martares, et generaliter quicquid habet dicta Perreneta apud Warges et in territorio dicti loci, de maritagio ipsius Perrenete; pro quibus rebus feodalibus dictus Nicholetus confitetur et in verbo veritatis recognoscit se habuisse et recepisse a domino Michaele de Chevrello, legum professore, baillivo dicti domini Johannis, nomine ipsius domini Johannis, sex libras bonorum stephanensium, de quibus se tenet integre pro pagato; promittentes... Actum apud Vivi, ante domum dictorum conjugum, anno, die, indictione quibus supra, presentibus domino Petro de Vivi, presbitero, et Girardo, filio Johannis de La Baume, layco, testibus ad hoc vocatis et rogatis. Et ego Petrus dictus Juvenis, de Montebiligardo, Bisuntine diocesis, sacrosancte Romane Ecclesie et sacri imperii et alme urbis prefate publicus auctoritate [apostolica] notarius, premissis omnibus presens interfui, presens publicum instrumentum manu propria confeci, publicavi et signo meo consueto signavi, a dictis conjugibus requisitus et rogatus.